
פרוטוקול מס' 201
מישיבת ועדת החוקה, חוק ומשפט
יום שני, ז' בניסן התשס"ד (29 במרס 2004), שעה 11:30


סדר היום: הצעת חוק ההתיישנות (תיקון – חישוב תקופת ההתיישנות לתובע עם פיגור שכלי), התשס"ג-2003



נכחו:

חברי הוועדה: מיכאל איתן-היו"ר
                        זהבה גלאון

מוזמנים:        ארז קמינסקי,עו"ד                            משרד המשפטים
                        שרון גוטמן,עו"ד                                משרד הבריאות
                        אדי וייס,עו"ד                                     לשכה משפטית, משרד העבודה והרווחה
                        אבנר אחדות                                       מפקח ארצי ועדת איבחון, משרד העבודה 
                        עינת הלר,עו"ד                                    לשכה משפטית, משרד העבודה והרווחה
                        שירלי גלאור                                        יועמ"ש אקי"ם

                        





יועצת משפטית: תמי סלע

מנהלת הוועדה:דורית ואג

קצרנית: יפעת שפרכר



הצעת חוק ההתיישנות (תיקון – חישוב תקופת ההתיישנות לתובע עם 
פיגור שכלי), התשס"ג-2003


היו"ר מיכאל איתן:

	הצעת חוק ההתיישנות (תיקון – חישוב תקופת ההתיישנות לתובע עם פיגור שכלי), התשס"ג-2003.

תמי סלע:

	ההצעה מתקנת את סעיף 11 לחוק ההתיישנות, שקובע שבמקרה שאדם חולה נפש לא תבוא בחשבון תקופת ההתיישנות בה לא היה לו אפוטרופוס, או שהאפוטרופוס לא ידע על העילות להגשת התביעה. בפסיקה עלתה השאלה אם זה חל רק על חולי נפש, או שאפשר להחיל את זה גם במקרה שהאדם סובל מאיזה שהוא ליקוי שכלי. הלכו בדרך פרשנות תכליתית והחילו את זה. קראו למחוקק להסדיר את זה. יש פה כמה תיקונים לעומת ההצעה שעברה בטרומית. תיקון אחד זה לא להישאר רק עם המונח "פיגור שכלי", אלא לדבר על מונח של "ליקוי שכלי". גם לגבי אדם עם ליקוי שכלי וגם לגבי אדם עם ליקוי נפשי  אנחנו מדברים על מצב שבגלל אותו ליקוי הם לא יכולים לדאוג לענייניהם.

ארז קמינסקי:

אנחנו הפצנו תזכיר על חוק ההתיישנות בו החלנו את התיקון במתכונתו כפי שהוא מוצג כעת לדיון.

היו"ר מיכאל איתן:

ואתם שלמים עם זה?

ארז קמינסקי:

	כן.

אדי וייס:

אנחנו בעד להרחיב, כי פרט לאנשים שסובלים מפיגור שכלי יש גם אוטיסטים, יש גם אנשים עם הפרעות אישיות. כדאי להעניק את ההגנה הזאת לכל האוכלוסיות האלו.

אבנר אחדות:

אנחנו תומכים בהצעה. 

שירלי גנור:

אנחנו היינו היוזמים של התקנות בעקבות פסק הדין ב1998. כבר אז דובר על תיקון חוק ההתיישנות. מאז 1998 לא נעשה דבר. אנחנו לא יודעים כמה אנשים עם פיגור שכלי קופחו בגלל אי תיקון החוק. 

זהבה גלאון:

	צריך להחליף את המונח "מחלת נפש" במונח "ליקוי נפשי".



היו"ר מיכאל איתן:

יהיה כתוב ליקוי נפשי או שכלי. 

זהבה גלאון:

	אני בעד.

היו"ר מיכאל איתן:

	הצעת החוק אושרה פה אחד.

הישיבה ננעלה בשעה 11:50





